3. การประกอบธุรกิจของแต่ละสายผลิตภัณฑ์

1.  ลักษณะผลิตภัณฑ์ และบริการ

    1.  ธุรกิจค้าปลีก

        -   สายผลิตภัณฑ์ บริษัทฯ แบ่งสายผลิตภัณฑ์ออกเป็น 3 กลุ่มหลัก ดังนี้

            1.  กลุ่ม Hard Line 1 ได้แก่ สินค้าเพื่อการก่อสร้าง สี
                วัสดุและอุปกรณ์สำหรับปรับปรุงบ้าน ห้องน้ำ และเครื่องสุขภัณฑ์

            2.  กลุ่ม Hard Line 2 ได้แก่ สินค้าที่เกี่ยวกับเครื่องครัว เครื่องใช้ไฟฟ้า
                อุปกรณ์ไฟฟ้า และโคมไฟ

            3.  กลุ่ม Soft Line ได้แก่ สินค้าประเภทเครื่องนอน ผ้าม่าน
                และสินค้าเพื่อการตกแต่ง

        -   การให้บริการด้านต่างๆ ที่เกี่ยวข้อง
            โดยเริ่มจากการให้คำแนะนำและข้อมูลที่จะเป็นประโยชน์ต่อการตัดสินใจเลือกซื้อสินค้า
            เพื่อให้ลูกค้าสามารถเลือกสินค้าและบริการได้ตรงกับวัตถุประสงค์การใช้งานมากที่สุด
            นอกจากนี้บริษัทฯ ยังได้จัดรูปแบบการให้บริการด้านต่างๆ
            สำหรับอำนวยความสะดวกให้กับลูกค้า ได้แก่ บริการจัดส่งสินค้า
            บริการติดตั้งและซ่อมแซม บริการจัดหาผู้รับเหมาและทีมช่างผู้เชี่ยวชาญ
            บริการล้างทำความสะอาดเครื่องใช้ไฟฟ้าและอุปกรณ์เครื่องใช้ในครัวเรือนที่ต้องการสุขอนามัย
            บริการออกแบบเพื่อวางแผนการตกแต่งหรือปรับปรุงส่วนต่างๆ
            ภายในบ้านด้วยระบบคอมพิวเตอร์ บริการผสมสีด้วยเครื่องคอมพิวเตอร์
            บริการสั่งซื้อสินค้ากรณีพิเศษ บริการเปลี่ยนคืนสินค้า จัดสาธิต D.I.Y (Do It
            Yourself) และ Workshop เป็นต้น

    2.  พื้นที่เพื่อร้านค้าเช่า บริษัทฯ มีการพัฒนารูปแบบสาขาที่เรียกว่า “โฮมโปร วิลเลจ”
        (HomePro Village) ซึ่งดำเนินธุรกิจในลักษณะของศูนย์การค้าเต็มรูปแบบ
        ภายในโครงการ นอกจากจะมีสาขาของโฮมโปรแล้ว
        บริษัทยังได้จัดสรรพื้นที่ในส่วนของศูนย์การค้าให้มากขึ้น เพื่อให้บริการพื้นที่เช่า
        โดยผู้เช่าส่วนใหญ่ได้แก่ ซุปเปอร์มาร์เก็ต ร้านอาหาร ธนาคาร ร้านหนังสือ
        ร้านสินค้าไอที เป็นต้น

  ณ วันที่ 31 ธันวาคม 2551 บริษัทฯ มีสาขาในรูปแบบ โฮมโปร วิลเลจ 2 สาขา ได้แก่
  สาขาบางนา และสาขาหัวหิน

3.2 การตลาด และภาวะการแข่งขัน

1.  ภาวะการแข่งขัน

  บริษัทฯ เป็นผู้นำในธุรกิจค้าปลีกสินค้าเกี่ยวกับบ้าน พร้อมบริการที่ครบวงจร ในส่วนของคู่แข่งขัน
  บริษัทฯ จำแนกผู้ประกอบการรายอื่นที่จำหน่ายสินค้าในลักษณะเดียวกัน ได้ดังนี้

1.  ผู้ประกอบธุรกิจโฮมเซ็นเตอร์

-   โฮมเวิร์ค (HomeWorks) เป็นหน่วยธุรกิจค้าปลีกสินค้าเกี่ยวกับบ้านในเครือกลุ่มบริษัท
    เซ็นทรัล รีเทล คอร์ปอเรชั่น (Central Retail Corporation) ปัจจุบันเปิดดำเนินการ
    8 สาขา

-   โกลบอลเฮ้าส์ (Global House) ประกอบธุรกิจจำหน่ายสินค้าวัสดุก่อสร้าง ตกแต่ง
    เครื่องมือ อุปกรณ์ที่ใช้ในงานก่อสร้าง ต่อเติม ตกแต่ง บ้าน และสวน
    ในรูปแบบแวร์เฮ้าส์สโตร์ ดำเนินธุรกิจโดย บมจ. สยามโกลบอลเฮ้าส์ ปัจจุบันเปิดดำเนินการ
    7 สาขา

  อย่างไรก็ตาม บริษัทเห็นว่าธุรกิจนี้ยังมีศักยภาพ และโอกาสทางการตลาดอีกมาก
  การที่มีผู้ประกอบการในธุรกิจนี้เพิ่มขึ้น จะช่วยกระตุ้นให้ผู้บริโภครู้จัก
  และเปลี่ยนพฤติกรรมให้หันมาซื้อสินค้าจากร้านสมัยใหม่ (Modern Trade)
  แบบโฮมเซ็นเตอร์ได้มากและเร็วขึ้น

2.  ผู้ประกอบธุรกิจร้านค้าเฉพาะอย่าง (Specialty Store) ได้แก่
    ร้านค้ารายย่อยที่เน้นการขายสินค้าเฉพาะอย่าง ซึ่งอาจมีการแข่งขันกับบริษัทฯ
    ในบางสายผลิตภัณฑ์ ได้แก่

    -   กลุ่มเซรามิค สุขภัณฑ์ และชุดครัว เช่น ร้านสุขภัณฑ์เซ็นเตอร์ บุญถาวร Decor mart
        แกรนด์โฮมมาร์ท และ อินเตอร์สุขภัณฑ์ โดยมีกลุ่มสินค้าเน้นทางด้านเซรามิค
        สุขภัณฑ์และชุดครัว ซึ่งจำหน่ายในราคาที่ใกล้เคียงกับบริษัทฯ

    -   กลุ่มเฟอร์นิเจอร์ สินค้าตกแต่งบ้าน ได้แก่ ร้านอินเด็กซ์ ลิฟวิ่ง มอลล์
        ประกอบธุรกิจค้าปลีกสินค้าที่เกี่ยวกับบ้าน โดยเน้นที่อุปกรณ์ตกแต่ง เฟอร์นิเจอร์
        ชุดห้องนอน ชุดรับแขก เครื่องครัว โดยลูกค้าเป้าหมายเป็นกลุ่มที่มีกำลังซื้อสูง

    -   กลุ่มเครื่องใช้ไฟฟ้า ได้แก่ ร้านเพาเวอร์บาย (Power Buy)
        เป็นหน่วยธุรกิจค้าปลีกเครื่องใช้ไฟฟ้าในเครือเซ็นทรัล รีเทล คอร์ปอเรชั่น

    -   ร้านค้ารายย่อยที่จำหน่ายเฉพาะวัสดุก่อสร้าง ได้แก่ ซิเมนต์ไทยโฮมมาร์ท
        ซึ่งเน้นการจำหน่ายสินค้าของกลุ่มเครือซิเมนต์ไทย แต่สำหรับสินค้าประเภทอื่น เช่น
        กระเบื้อง สุขภัณฑ์ สี อุปกรณ์ไฟฟ้า ประปา ยังมีจำหน่ายไม่มาก

    -   ร้านขายสินค้าเฉพาะอย่าง เช่น ร้านขายสี ร้านขายอุปกรณ์ประปา ร้านฮาร์ดแวร์ ฯลฯ
        โดยร้านค้าเหล่านี้ยังขาดในเรื่องความหลากหลายของสินค้า
        อีกทั้งรูปแบบการจัดเรียงยังเป็นแบบเก่า (Traditional Trade)
        ทำให้ขาดอิสระในการเลือกซื้อ

3.  ผู้ประกอบธุรกิจค้าปลีกขนาดใหญ่ในกลุ่ม Hyper Market
    โดยธุรกิจเหล่านี้มุ่งเน้นด้านการจำหน่ายสินค้าเพื่อการอุปโภคและบริโภคเป็นหลัก
    ไม่เน้นสินค้าเกี่ยวกับบ้าน อาจมีสินค้าบางกลุ่มที่จำหน่ายทับซ้อนกัน
    แต่กลุ่มลูกค้าเป้าหมายหลักต่างกัน

    1.  กลยุทธ์ทางการแข่งขัน บริษัทฯ กำหนดกลยุทธ์เพื่อการแข่งขันไว้ 4 ด้าน ดังนี้

1.  สินค้า บริษัทฯ มีสินค้าเพื่อการก่อสร้าง ตกแต่ง ต่อเติม ซ่อมแซมบ้านและที่อยู่อาศัยมากกว่า
    60,000 รายการ ทั้งนี้เป็นการสร้างความหลากหลาย
    เพื่อให้ลูกค้าสามารถเลือกซื้อสินค้าได้ครบถ้วนตามต้องการ นอกจากนี้บริษัทฯ
    ยังได้พัฒนาสินค้าบางรายการภายใต้ตราสินค้าของบริษัทฯ (Private Brand)
    เพื่อเพิ่มทางเลือกให้กับลูกค้าที่ต้องการซื้อสินค้าที่มีคุณภาพในราคาที่ประหยัด
    ปัจจุบันมีสินค้าภายใต้ Private Brand ทั้งสิ้น 1,000 รายการ
    โดยรายละเอียดสามารถสรุปได้ดังนี้

+--------------------+-------------------------------------------------+
| []                 | • เฟอร์นิเจอร์ไม้ ปิดผิว PVC                          |
|                    |                                                 |
|                    | ได้แก่ ตู้ลิ้นชัก ตู้เอนกประสงค์ ตู้รองเท้า ตู้วางโทรทัศน์ ฯลฯ   |
+--------------------+-------------------------------------------------+
|                    |                                                 |
+--------------------+-------------------------------------------------+
| []                 | • สินค้าเพื่องานก่อสร้าง                              |
|                    |                                                 |
|                    | ได้แก่ ฉนวนกันความร้อน ยางมะตอย รางปลั๊ก ถังเก็บน้ำ      |
|                    | เครื่องมือช่าง ฯลฯ                                  |
+--------------------+-------------------------------------------------+
|                    |                                                 |
+--------------------+-------------------------------------------------+
| []                 | • สินค้า House ware สำหรับใช้ในบ้าน โดยเฉพาะห้องครัว   |
|                    |                                                 |
|                    | ได้แก่ ชั้นวางของ ราวตากผ้า โต๊ะรองรีด กระจก ถังขยะ ฯลฯ |
+--------------------+-------------------------------------------------+
|                    |                                                 |
+--------------------+-------------------------------------------------+
| []                 | • สินค้า House ware สำหรับใช้ในห้องน้ำ                |
|                    |                                                 |
|                    | ได้แก่ กระจกชุด อะไหล่อุปกรณ์ในห้องน้ำ สายฉีดชำระ ฯลฯ    |
+--------------------+-------------------------------------------------+
|                    |                                                 |
+--------------------+-------------------------------------------------+
| []                 | • อุปกรณ์เพื่อการแต่งสวน                             |
|                    |                                                 |
|                    | ได้แก่ สายยาง ไม้ระแนง ตาข่ายกรองแสง ผ้าใบเอนกประสงค์ |
|                    | ฯลฯ                                             |
+--------------------+-------------------------------------------------+
|                    |                                                 |
+--------------------+-------------------------------------------------+
| []                 | • อุปกรณ์ให้ความส่วาง                               |
|                    |                                                 |
|                    | ได้แก่ หลอดไฟ รางหลอดไฟ ดาวน์ไลท์ หลอดไฟกลม ฯลฯ     |
+--------------------+-------------------------------------------------+
|                    |                                                 |
+--------------------+-------------------------------------------------+
| []                 | • สินค้าหมวดอ่างล้างจาน                             |
|                    |                                                 |
|                    | ได้แก่ ซิงค์ ท่อระบายน้ำ                              |
+--------------------+-------------------------------------------------+
|                    |                                                 |
+--------------------+-------------------------------------------------+
| []                 | • ชุดครัวไม้ยางพารา                                |
|                    |                                                 |
|                    | ได้แก่ ตู้ซิงค์แขวน ตู้ซิงค์ตั้งพื้น ตู้ลิ้นชัก บานซิงค์ ฯลฯ         |
+--------------------+-------------------------------------------------+
|                    |                                                 |
+--------------------+-------------------------------------------------+
| []                 | • สินค้าหมวดเครื่องนอน                              |
|                    |                                                 |
|                    | ได้แก่ ที่นอน ชุดเครื่องนอน หมอน ผ้าห่ม พรม ผ้าม่าน ฯลฯ    |
+--------------------+-------------------------------------------------+
|                    |                                                 |
+--------------------+-------------------------------------------------+
| []                 | • สินค้าหมวดเครื่องกรองน้ำ                           |
|                    |                                                 |
|                    | ได้แก่ เครื่องกรองน้ำ และไส้กรอง                      |
+--------------------+-------------------------------------------------+
|                    |                                                 |
+--------------------+-------------------------------------------------+

2.  บริการ บริษัทฯ ได้มีการศึกษาและพัฒนารูปแบบการให้บริการอย่างต่อเนื่อง
    เพื่อให้สามารถแก้ไขปัญหา และให้บริการลูกค้าได้อย่างครบวงจรที่สุด
    โดยในปัจจุบันนอกจากการให้บริการก่อนและหลังการขายแล้ว บริษัทฯ
    ยังมีการให้บริการในด้านต่างๆ เช่น

-   Design & Installation Service ที่ให้บริการออกแบบ และปรับปรุงห้องต่างๆ
    โดยมัณฑนากรผู้มีความเชี่ยวชาญ

-   Home Care Service ให้บริการที่มุ่งเน้นด้านการทำความสะอาด ตรวจสภาพ
    และซ่อมบำรุงเครื่องใช้ไฟฟ้า และอุปกรณ์ต่างๆ ภายในบ้าน 14 รายการ
    เพื่อเป็นการยืดอายุการใช้งาน และสามารถใช้อุปกรณ์ได้อย่างมีประสิทธิภาพอยู่เสมอ

-   Quick Service ให้บริการเกี่ยวกับงานติดตั้ง ตกแต่ง และปรับเปลี่ยนรูปแบบภายในบ้าน
    เช่น งานติดตั้งอุปกรณ์ส่องสว่าง สวิตช์ไฟ งานทาสี งานระบบไฟฟ้า ท่อประปา
    ปรับเปลี่ยนและแก้ไขปัญหางานกระเบื้อง วอลเปเปอร์ ซ่อมเพดาน ปูฉนวนกันความร้อน
    เป็นต้น

3.  ทำเลที่ตั้งและจำนวนสาขา บริษัทฯ
    พิจารณาเลือกเปิดสาขาในพื้นที่ที่สะดวกต่อการเดินทางของลูกค้าเป็นหลัก โดย ณ วันที่ 31
    ธันวาคม 2551 บริษัทฯ มีสาขาทั้งสิ้นจำนวน 33 สาขา
    และมีแผนที่จะขยายสาขาเพิ่มในพื้นที่เขตกรุงเทพ ปริมณฑล และต่างจังหวัดอย่างต่อเนื่อง

4.  การบริหารงาน กลุ่มผู้บริหารระดับสูงของบริษัทฯ เป็นผู้ที่มีประสบการณ์ในด้านธุรกิจค้าปลีก
    และธุรกิจที่เกี่ยวกับวัสดุก่อสร้าง
    ทำให้มีการผสมผสานและแลกเปลี่ยนความรู้ในตัวสินค้าและรูปแบบของธุรกิจค้าปลีก
    อีกทั้งบริษัทฯ ยังให้ความสำคัญกับการพัฒนาระบบสารสนเทศ
    โดยนำระบบคอมพิวเตอร์มาใช้ในทุกๆ ขั้นตอนของการปฏิบัติงาน ตั้งแต่การสั่งซื้อ การรับสินค้า
    การจำหน่าย และการควบคุมสินค้าคงคลัง ซึ่งเป็นผลให้บริษัทฯ
    สามารถลดค่าใช้จ่ายในการดำเนินงานให้ต่ำลง

    1.  กลุ่มลูกค้าเป้าหมาย

  บริษัทฯ มีลูกค้าเป้าหมาย 2 กลุ่ม คือ กลุ่มลูกค้ารายย่อยทั่วไป และกลุ่มผู้รับเหมา
  สำหรับกลุ่มลูกค้ารายย่อยจะประกอบด้วยลูกค้าในกลุ่มตลาดบ้านใหม่ ตลาดซ่อมแซม
  และต่อเติมบ้าน (บ้านเก่า) โดยตลาดบ้านใหม่จะมีการขยายตัวตามสภาพทางเศรษฐกิจ
  หากสภาพทางเศรษฐกิจอยู่ในช่วงการขยายตัว ตลาดก็จะขยายตัวตาม นั่นก็คือ
  เมื่อผู้บริโภคมีอำนาจการซื้อที่เพิ่มขึ้นก็ต้องการที่จะซื้อบ้านใหม่ที่มีขนาดใหญ่ขึ้น
  ในส่วนของตลาดบ้านเก่าเองก็มีการขยายตัวอยู่ตลอดเวลา ไม่ว่าจะเพื่อการซ่อมแซม บำรุงรักษา
  ตกแต่ง หรือต่อเติมเพื่อรองรับการขยายตัวของครอบครัว
  ซึ่งในระยะหลังตลาดบ้านเก่ามีแนวโน้มการขยายตัวเพิ่มสูงขึ้นอย่างต่อเนื่อง นอกจากนั้น
  พฤติกรรมของลูกค้าส่วนใหญ่ ยังคงเป็นลักษณะการซื้อเพื่อใช้ (“BIY”)
  ซึ่งต้องการบริการประกอบ หรือ ติดตั้งให้ มากกว่าลักษณะการซื้อและประกอบเอง (“DIY”)
  บริษัทจึงมีการบริการที่ครบวงจรเพื่อให้ความสะดวกแก่ลูกค้า

  ลูกค้าส่วนใหญ่ของบริษัทฯ เป็นลูกค้ารายย่อย และไม่มีรายใดที่มียอดขายเกินกว่าร้อยละ 30
  ของยอดขายทั้งหมด ทำให้บริษัทฯ ไม่มีความเสี่ยงที่จะสูญเสียอำนาจการต่อรองกับลูกค้า

2.  การตลาด และการจัดจำหน่าย

  บริษัทฯ ทำการตลาดโดยเน้นการเข้าถึงกลุ่มลูกค้าเป้าหมายให้ได้ประสิทธิผลสูงสุด
  โฆษณาและประชาสัมพันธ์โดยใช้สื่อที่เข้าถึงกลุ่มเป้าหมายได้โดยตรง อาทิ Direct Mail
  สื่อสิ่งพิมพ์ วิทยุ โทรทัศน์ บิลบอร์ด
  เพื่อให้เกิดการยอมรับอย่างกว้างขวางในด้านภาพลักษณ์ของสินค้า และการให้บริการที่มีคุณภาพ
  อีกทั้งยังได้มีการจัดกิจกรรม และ DIY Workshop ต่างๆ
  เพื่อสร้างการรับรู้ของผู้บริโภคให้ได้มากที่สุด พร้อมกับการสร้างความภักดีต่อตราสินค้า (Brand
  Loyalty) ผ่านโปรแกรมการสร้างความสัมพันธ์อันดีกับลูกค้า หรือ CRM (Customer
  Relation Management) บริษัทฯ สนับสนุนการขาย โดยได้มีการจับมือกับพันธมิตรทางธุรกิจ
  ไม่ว่าจะเป็นหน่วยงานภาครัฐ เอกชน บริษัทคู่ค้า และสถาบันการเงิน
  ผ่านกิจกรรมทางการตลาดต่างๆ ซึ่งจะช่วยเพิ่มช่องทางการจำหน่าย ขยายฐานลูกค้า
  และแสดงควมเป็นผู้นำในธุรกิจ

  ในส่วนของช่องทางการจัดจำหน่าย บริษัทฯ
  ได้ขยายสาขาเพื่อให้ครอบคลุมบริเวณที่อยู่อาศัยหลักในกรุงเทพฯ - ปริมณฑล
  และมีแผนงานในการขยายสาขาไปในเขตเมืองใหญ่ในต่างจังหวัดอย่างต่อเนื่อง

3.  การจัดหาผลิตภัณฑ์

    1.  ลักษณะการจัดหาผลิตภัณฑ์

  บริษัทฯ จัดหาสินค้าโดย

  1. สั่งซื้อ บริษัทฯ สั่งซื้อสินค้าโดยแบ่งตามสายผลิตภัณฑ์แยกตามกลุ่มสินค้า จากผู้ผลิต
  หรือตัวแทนจำหน่ายทั้งใน และต่างประเทศ โดยมุ่งเน้นที่คุณภาพ
  และความหลากหลายของสินค้าเป็นหลัก ปัจจุบันบริษัทฯ จัดหาสินค้าจากผู้ผลิต
  และตัวแทนจำหน่ายกว่า 800 ราย ซึ่งตลอดระยะเวลาที่ผ่านมาได้ให้การสนับสนุน
  และดำเนินงานร่วมกันด้วยดีมาโดยตลอด ไม่ว่าจะเป็นด้านการโฆษณา ประชาสัมพันธ์
  การจัดกิจกรรมส่งเสริมการขายร่วมกัน การร่วมวางแผนทางการขาย
  การสนับสนุนและเข้าร่วมในสาขาที่กำลังจะเปิดใหม่

  2. สั่งผลิต บริษัทฯ สั่งผลิตสินค้าประเภท Private Brand และ House Brand
  จากทั้งผู้ผลิตภายในประเทศ และต่างประเทศ
  โดยในเบื้องต้นจะคัดเลือกบริษัทผู้ผลิตที่ได้รับการรับรองมาตรฐานการผลิต ชื่อเสียง
  การให้บริการ รวมถึงรูปแบบการดำเนินงานที่สอดคล้องกัน นอกจากนี้บริษัทฯ
  ยังมีการเข้าเยี่ยมชมโรงงาน และการตรวจสอบผลิตภัณฑ์เพื่อพิจารณาคุณภาพโดยรวมอีกด้วย

2.  ผลกระทบต่อสิ่งแวดล้อม

- ไม่มี -